**Janne Sakari Viitamies** (s. 21. tammikuuta 1964 Lahti) on suomalainen entinen kansanedustaja ja kaupunkikeskustan kehittämisen asiantuntija. Hän on koulutukseltaan filosofian tohtori.

Toiminta kaupunkikehittäjänä
----------------------------

Viitamies on työskennellyt kaupunkikehittäjänä ja -tutkijana 2000-luvulla Jyväskylässä, Lahdessa, Mikkelissä, muualla Itä-Suomessa, Vantaalla, Helsingissä ja Huittisissa. 

Viitamies toimi Mikkelissä kaupunkikeskustan kehittämisyhdistys Mikken toiminnanjohtajana 2001–2013. Mikkelin keskustauudistus palkittiin vuonna 2012 kaupunkikeskustapalkinnolla. Mikkelin kaupunki muisti Viitamiestä Pro Mikkeli -mitalilla.

Viitamies työskenteli Lahti City ry:n toiminnanjohtajana Lahdessa 2013–2018 ja samaan aikaan keskustakehittämisen konsulttina useissa kaupungeissa Etelä-Suomessa. Lahteen rakennettiin keskuspysäköintilaitos torin alle, laajennettiin kävelykeskustaa ja alettiin Viitamiehen aloitteesta suunnitella taide- ja muotoilukeskusta.

Vuonna 2014 Viitamies toimitti kaupunkikeskustan kehittämisen käsikirjan *Citybook '14* yhdessä arkkitehti Pokko Lemminkäisen kanssa. Ympäristöministeriö tuki julkaisun tuottamista. Viitamiehen kaupunkitutkimuksen väitöskirja *Kenen Aleksi sen Helsinki – Kluuvin kävelykatutaistelut 1968–2003* valmistui vuonna 2016. Se käsittelee osallistumisoikeutta kaupungin kehittämiseen ja kaupunkitilan demokratian edellytyksiä.

Elokuussa 2018 Viitamies aloitti Jyväskylän kaupunkikeskustan kulttuuritilojen ja -toimintojen projektipäällikönä.

Jyväskylän sydän -projektin ehdotus, että Jyväskylän uusi musiikkisali, pääkirjasto, taidemuseo ja käsityön museo sijoitettaisiin saman katon alle ydinkeskustan vilkkaimpaan paikkaan, julkistettiin helmikuussa 2020.

Poliittinen toiminta
--------------------

Viitamies oli valittuna kansanedustajaksi vuosina 1995–1999 Mikkelin läänin vaalipiiristä ja kuului Sosialidemokraattiseen eduskuntaryhmään.

Yksityiselämä
-------------

Janne Viitamiehen sisar Pauliina Viitamies on myös ollut sosiaalidemokraattien kansanedustaja.

Tunnustuksia
------------

Viitamies palkittiin vuonna 2011 Vuoden mikkeliläisen kunniamaininnalla ja vuonna 2013 Pro Mikkeli -mitalilla.

Julkaisut
---------

* *Mikkelin työväenyhdistyksen historia. 1, Kumous ja kompromissi: Mikkelin työväki ja kansalaisten Suomi 1890–1918*. Mikkelin työväenyhdistys, 1990 ISBN 952-90-2550-5
* *Ensimmäinen kevät: Mikkelin Jukurit ja Mestis 2001: raportti innostuksesta*, [Mikkelin Jukurit], 2001 ISBN 952-91-3422-3
* *City book '14*, Elävät Kaupunkikeskustat, 2014 ISBN 978-952-93-3490-2 (Julkaistu myös verkkoaineistona ISBN 978-952-93-3491-9 (PDF))
* *Kenen Aleksi, sen Helsinki: Kluuvin kävelykatutaistelut 1968–2003*. Helsingin yliopisto, 2016. ISBN 978-951-51-2408-1 Väitöskirja (Julkaistu myös verkkoaineistona ISBN 978-951-51-2409-8 (PDF))

Lähteet
-------

1. ↑  Mikkeli voitti kaupunkikeskustojen kauneuskilpailun *Yle Uutiset*. Viitattu 9.10.2018.
2. 1 2  Pro Mikkeli - mitali *mikkeli.cloudnc.fi*. Viitattu 9.10.2018.
3. ↑  Tommi Berg: Kujakatista keskustatohtoriin -millainen hahmo seuraavaksi? *Uusi Lahti*.  13.6.2018.  Arkistoitu 9.10.2018. Viitattu 9.10.2018.
4. ↑  Uusi julkaisu kertoo viiden palkitun kaupunkikeskustan menestysreseptit *www.ym.fi*.  Arkistoitu 9.10.2018. Viitattu 9.10.2018.
5. ↑  Kettunen, Janne: Janne Viitamies siirtyy kehittämään Jyväskylän kulttuurielämää *Länsi-Savo*.  10.6.2018. Viitattu 9.10.2018.
6. ↑  Matintupa, Minna: Jyväskylän sydän rakentuu kulttuurin ympärille – ensimmäinen kokeilu taiteenlajien törmäyksestä on käynnissä juuri nyt  20.11.2019. Yle. Viitattu 15.2.2020.
7. ↑  Vuorela, Arvo: Jyväskylä tavoittelee uutta kulttuurilaitosten "Broadwaytä" aivan kaupungin ytimeen – ykkösvaihtoehto Alvar Aalto -rakennusten naapurissa  3.2.2020. Yle. Viitattu 15.2.2020.
8. ↑  .aspx Janne Viitamies *Suomen kansanedustajat*. Eduskunta.
9. ↑  Päiväkirjavieras Janne Viitamies 9.9. Yle Etelä-Savo
10. ↑  .aspx Pauliina Viitamies *Suomen kansanedustajat*. Eduskunta.
11. ↑  Vuoden mikkeliläinen Mikkelin nuorkauppakamari.  Arkistoitu 9.10.2018. Viitattu 9.10.2018.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Eduskunta

 |

 |